ຕຳຫຼວດກຣິສ ຈັບກຸມ ຜູ້ຫຼົບໜີ ຫົວນິຍົມ ຊ້າຍຈັດ ຄົນນຶ່ງ (ວີດີໂອ)
ນາຍ Nikos Maziotis ຫົວນິຍົມຊ້າຍຈັດ ທີ່ໄດ້ຮັບບາດເຈັບສາຫັດ ໃນການຍິງຕໍ່ສູ້ກັນ ກັບຕຳຫຼວດ ໄດ້ຖືກຜ່າຕັດ ທີ່ໂຮງໝໍແຫ່ງນຶ່ງ ໃນນະຄອນຫຼວງ Athens
ຕຳຫຼວດກຣິສ ໄດ້ຈັບກຸມຜູ້ຫລົບໜີຄົນນຶ່ງ ທີ່ທາງການຕ້ອງການ ໂຕເປັນທີ່ສຸດໃນບັນດາຜູ້ຫລົບໜີຈາກເຈົ້າໜ້າທີ່ແລະຜູ້ຕ້ອງສົງ ໄສເປັນຜູ້ ກໍ່ການຮ້າຍ ຫຼັງຈາກຍິງຕໍ່ສູ້ກັນໃນນະຄອນຫຼວງ Athens ທີ່ໄດ້ເຮັດໃຫ້ຕຳຫຼວດຄົນນຶ່ງແລະນັກທ່ອງທ່ຽວ 2 ຄົນ ໄດ້ຮັບບາດເຈັບ ນາຍ Nikos Maziotis ຫົວນິຍົມຊ້າຍຈັດ ໄດ້ຮັບບາດເຈັບສາ ຫັດໃນການຍິງຕໍ່ສູ້ກັນກັບຕຳຫຼວດ ແລະໄດ້ຮັບການຜ່າຕັດທີ່ ໂຮງໝໍແຫ່ງນຶ່ງ ໃນນະຄອນຫຼວງ Athens ຕຳຫຼວດໄດ້ພົບໂຕນາຍ Maziotis ໃນເຂດໃຈກາງເມືອງທີ່ອັດ ແອໄປດ້ວຍຜູ້ຄົນ ໃນວັນພຸດວານນີ້ ແລະພວກເຈົ້າໜ້າທີ່ຕຳຫຼວດ ກ່າວວ່າ ຜູ້ກ່ຽວໄດ້ໃສ່ ຜົມປອມແລະຖືບັດປະຈຳໂຕປອມ ນາຍ Maziotis ໄດ້ເປັນສະມາຊິກຂັ້ນສູງສຸດ ຂອງກຸ່ມຫົວຮຸນແຮງ Revolutionary Struggle ທີ່ໄດ້ຍຸບໄປແລ້ວ ກຸ່ມດັ່ງກ່າວໄດ້ເປັນຜູ້ຮັບຜິດຊອບໃນການຍິງຈະຫຼວດ ລູກນຶ່ງໃສ່ສະຖານທູດສະຫະລັດໃນນະຄອນຫຼວງ Athens ໃນປີ 2007 ການໂຈມຕີດັ່ງກ່າວໄດ້ສ້າງຄວາມ ເສຍຫາຍເລັກນ້ອຍ ແລະບໍ່ມີຜູ້ໃດໄດ້ຮັບບາດເຈັບຫຼືເສຍຊີວິດ ນາຍ Maziotis ຖືກຈັບກຸມໃນປີ 2010 ແລະໄດ້ຖືກປ່ອຍໂຕໃນເວລາຕໍ່ມາບໍ່ດົນແລະ ຜູ້ກ່ຽວກໍໄດ້ຫາຍໂຕໄປໃນທັນທີ ຕຳຫຼວດສົງໄສວ່າ ຜູ້ກ່ຽວໄດ້ເປັນຜູ້ຮັບຜິດຊອບໃນການກໍ່ອາຊະຍາກຳຫຼາຍຢ່າງ ຮວມ ທັງການວາງລະເບີດ ໃນເດືອນເມສາຜ່ານມາ ຢູ່ຂ້າງນອກທະນາຄານແຫ່ງນຶ່ງ ໃນນະ ຄອນ Athens ແຕ່ບໍ່ມີຜູ້ໃດ ໄດ້ຮັບບາດເຈັບ